മനുഷ്യവന്യമൃഗ സംഘര്ഷങ്ങള് നിയന്ത്രിക്കാന് പഞ്ചായത്തുകള്ക്ക് അധികാരം നല്കണം കേളകം: മനുഷ്യ വന്യമൃഗ സംഘര്ഷങ്ങള് നിയന്ത്രിക്കാന് പഞ്ചായത്തുകള്ക്ക് അധികാരം നല്കണമെന്ന് സെന്റര് ഫോര് ഡെവലപ്മെന്റ് സ്റ്റഡീസ് പ്രഫസറും ചരിത്രകാരിയുമായ ഡോ. ജെ.ദേവിക. മനുഷ്യരും വന്യമൃഗങ്ങളും തമ്മിലുള്ള സംഘര്ഷങ്ങള് അവസാനിപ്പിക്കുന്നതിനായുള്ള നയരൂപീകരണത്തിന് കാടതിര്ത്തി പഞ്ചായത്തുകളുടെ സംഘടിത ശ്രമങ്ങള് അനിവാര്യമാണെന്നും അവര് പറഞ്ഞു. മനുഷ്യവന്യജീവി സംഘര്ഷങ്ങളില് കേരളത്തില് പഞ്ചായത്തീരാജ് എങ്ങനെ ഫലപ്രദമായി നടപ്പാക്കാമെന്ന സെന്റര് ഫോര് ഡെവലപ്മെന്റ് സ്റ്റഡീസ് നടത്തുന്ന പഠനങ്ങളുടെ ഭാഗമായി കര്ഷകരും പഞ്ചായത്ത് ജനപ്രതിനിധികളുമായി സംവദിക്കാനെത്തിയതായിരുന്നു ഡോ. ജെ.ദേവിക. ഫെയര് ട്രേഡ് അലയന്സ് കേരളയുടെയും കേളകം മീഡിയ സെന്ററിന്റേയും നേതൃത്വത്തില് നടത്തിയ ചര്ച്ചയില് കണിച്ചാര് പഞ്ചായത്ത് പ്രസിഡന്റ് ആന്റണി സെബാസ്റ്റ്യന്, കേളകം പഞ്ചായത്ത് സ്ഥിരം സമിതി ചെയര്മാന്മാരായ ടോമി പുളിക്കക്കണ്ടം, സജീവന് പാലുമ്മി, ബ്ലോക്ക് പഞ്ചായത്തംഗങ്ങളായ മൈഥിലി രമണന്, ഇന്ദിര ശ്രീധരന്, ഫെയര് ട്രേഡ് അലയന്സ് കേരള സംസ്ഥാന ചെയര്മാന് തോമസ് കളപ്പുര, ചീഫ് പ്രമോട്ടര് ടോമി മാത്യു നടവയല്, കൊട്ടിയൂര് റേഞ്ച് ഫോറസ്റ്റ് ഓഫീസര് സുധീര് നരോത്ത്, മണത്തണ സെക്ഷന് ഫോറസ്റ്റര് മഹേഷ്, കെ.എം. അബ്ദുള് അസീസ്, ജോയി ജോസഫ്, എം.ജെ. റോബിന്, അനീഷ് അഗസ്റ്റിന് , സജീവ് നായര്, കര്ഷക പ്രതിനിധികള് തുടങ്ങിയവര് പങ്കെടുത്തു. ചര്ച്ചയില് മുന്നോട്ടുവച്ച നിര്ദേശങ്ങളില് ചിലത്: ഇന്റര്നാഷണല് യൂണിയന് ഫോര് കണ്സര്വേഷന് ഓഫ് നാച്വര് ഐയുസിഎന് കണ്സര്വേഷന് സ്റ്റാറ്റസ് പ്രകാരം ഏറ്റവും കുറഞ്ഞ കണ്സര്വേഷന് വിഭാഗത്തില്പ്പെടുന്ന വന്യ മൃഗങ്ങളെ ഉദാഹരണം: കാട്ടുപന്നി, കുരങ്ങ് ഒരു വര്ഷത്തേക്ക് ക്ഷുദ്രജീവി ആയി പ്രഖ്യാപിക്കാന് കേന്ദ്ര പരിസ്ഥിതി മന്ത്രാലയത്തോട് സംസ്ഥാന സര്ക്കാര് ആവശ്യപ്പെടുക. അങ്ങനെ ക്ഷുദ്ര ജീവികളായി പ്രഖ്യാപിക്കുന്നതു വരെ വന്യജീവി സംരക്ഷണ നിയമത്തിലെ 11 1b വകുപ്പുകള് പ്രകാരം അവയെ ഉപാധിരഹിതമായി കൊല്ലാനുള്ള അനുവാദം കര്ഷകര്ക്ക് നല്കുക. വനത്തിന്റെ സംഭരണശേഷി നിര്ണയം അന്താരാഷ്ട്ര ഏജന്സികളെക്കൊണ്ട് നടത്തി പ്രസിദ്ധീകരിക്കുക. ഏതെങ്കിലും വന്യജീവി വര്ഗം പെറ്റുപെരുകുന്നുണ്ടോ എന്ന് സ്ഥിരമായി നിരീക്ഷിച്ച് അങ്ങനെ പെരുകുന്നവയുടെ എണ്ണം ശാസ്ത്രീയമായി ക്രമീകരിക്കുക. കേരളത്തില് അതിരൂക്ഷമായി തുടരുന്ന വന്യജീവിശല്യം നിയന്ത്രിക്കാന് വനാതിര്ത്തിയില്നിന്നും 500 മീറ്റര് ഉള്ളിലേക്ക് മനുഷ്യസംവേദന മേഖല Hu man Sensitive ZoneHSZ സ്ഥാപിക്കുകയും വന്യമൃഗങ്ങളെ ഈ അതിര്ത്തിയില് തടയുകയും ചെയ്യുക. വന്യജീവി ശല്യം നേരിടാന് ആവശ്യമായ പുതിയ തോക്ക് ലൈസന്സുകള് ഉടനടി അനുവദിക്കുകയും പുതുക്കാത്ത ലൈസന്സുകള് പുതുക്കി നല്കുകയും വേണം. ഇപ്പോള് പോലീസ് സ്റ്റേഷനുകളില് ഏല്പിച്ചിരിക്കുന്നു തോക്കുകള് ഉടനടി മടക്കി നല്കണം. 2021 ജൂലൈ 23 നു കേരള ഹൈക്കോടതിയുടെ ഉത്തരവ് പ്രകാരം കൃഷിക്കും ജീവനും ഭീഷണിയാകുന്ന കാട്ടുപന്നികളെ ഉപാധി രഹിതമായി വേട്ടയാടാനുള്ള അവകാശം ആറ് കര്ഷകര്ക്ക് ലഭിച്ചിട്ടുണ്ട്. ഈ അവകാശം കേരളത്തിലെ മുഴുവന് കര്ഷകര്ക്കും നല്കുക. കാട്ടുപന്നി ശല്യം നേരിടാനായി പഞ്ചായത്തുകളുടെ സേവനം തേടുകയും പഞ്ചായത്തു പ്രസിഡന്റുമാരെ ഓണററി വൈല്ഡ് ലൈഫ് വാര്ഡന്മാരായി നിയമിക്കുകയും ചെയ്യുക. തെലുങ്കാന അടക്കമുള്ള സംസ്ഥാനങ്ങള് ഈ നിര്ദേശം നടപ്പാക്കി കഴിഞ്ഞു. കേരളവും ഉടനടി നടപ്പാക്കുക. കാട്ടുപന്നിക്കൊപ്പം കുരങ്ങിനെ നേരിടുവാനുള്ള അധികാരവും ഇത്തരത്തില് പഞ്ചായത്തുകള്ക്ക് നല്കുക.